Likumprojekts

Grozījumi Ģenētiski modificēto organismu aprites likumā

Izdarīt Ģenētiski modificēto organismu aprites likumā (Latvijas Republikas Saeimas un Ministru Kabineta Ziņotājs, 2008, 1.nr.; Latvijas Vēstnesis, 2009, 107., 194.nr.; 2010, 205.nr.) šādus grozījumus:

1. Aizstāt visā likuma tekstā:

vārdus „izplatīšana vidē vai tirgū” (attiecīgā locījumā) ar vārdiem „apzināta izplatīšana” (attiecīgā locījumā);

vārdus „kārtību, kādā ģenētiski modificētos organismus izplata vidē vai tirgū” ar vārdiem „ģenētiski modificēto organismu apzinātas izplatīšanas”.

2. 1.pantā:

izteikt 1.punktu šādā redakcijā:

„1) organisms — jebkurš reproducējams (reproducēties spējīgs) vai ģenētisko materiālu nodot spējīgs bioloģisks veselums;”;

papildināt pantu ar 1.1, 1.2 un 1.3 punktu šādā redakcijā:

„11) ģenētiski modificēts organisms — organisms, izņemot cilvēku, kurā ģenētiskais materiāls ir pārveidots, izmantojot vismaz kādu no šī likuma 1.panta 2.punktā minētajām metodēm, citādi nekā dabiskā krustošanā vai dabiskā rekombinācijā;

12) mikroorganisms — jebkurš celulārs vai necelulārs, reproducējams vai ģenētisko materiālu nodot spējīgs mikrobioloģisks veselums, tostarp vīruss, viroīds, dzīvnieku un augu šūnu kultūras;

13) ģenētiski modificēts mikroorganisms — mikroorganisms, kurā ģenētiskais materiāls ir pārveidots, izmantojot vismaz kādu no šī likuma 1.panta 2.punktā minētajām metodēm, citādi nekā dabiskā krustošanā vai dabiskā rekombinācijā;”;

izteikt 2.punkta „b” apakšpunktu šādā redakcijā:

„b) metodes, kas saistītas ar ārpus organisma vai mikroorganisma izveidota ģenētiskā materiāla tiešu ievadīšanu organismā vai mikroorganismā, tostarp ar mikroinjekciju, makroinjekciju, mikroinkapsulāciju,”;

Izteikt 3.punktu šādā redakcijā:

„3) ģenētiski modificēto organismu aprite — darbības, kas saistītas ar ģenētiski modificēto mikroorganismu ierobežoto izmantošanu un ģenētiski modificēto organismu apzinātu izplatīšanu”;

izteikt 4. punktu šādā redakcijā:

„4) ģenētiski modificēto mikroorganismu ierobežotā izmantošana — jebkura darbība, ko veic saistībā ar ģenētiski modificētiem mikroorganismiem, kurus kontrolē, izmantojot īpašus norobežošanas pasākumus, kas efektīvi ierobežo to saskari ar vidi un ietekmi uz to”;

papildināt pantu ar 4.1 punktu šādā redakcijā:

„41) ģenētiski modificēto organismu apzināta izplatīšana — ar nodomu veikta ģenētiski modificēto organismu izplatīšana vidē izmēģinājumiem vai izplatīšana tirgū, neizmantojot īpašus norobežošanas pasākumus, lai ierobežotu ģenētiski modificēto organismu tiešu saskari ar vidi;”;

izteikt 5.punktu šādā redakcijā:

„5) ģenētiski modificēto organismu izplatīšana vidē izmēģinājumiem — ģenētiski modificēto organismu eksperimentāla izplatīšana vidē izmēģinājumiem, kas saistīti ar to turpmāku izmantošanu lauksaimniecībā vai citās tautsaimniecības nozarēs, vai citiem noteiktiem mērķiem bez īpašiem pasākumiem, kas ierobežo ģenētiski modificēto organismu tiešu saskari ar vidi, kā arī tādu zāļu izmantošana klīniskajā izpētē, kuras satur ģenētiski modificētos organismus, sastāv vai ir iegūtas no tiem”;

izteikt 7.punktu šādā redakcijā:

„7) līdzāspastāvēšana — pasākumu kopums, lai konvencionālajos vai bioloģiskajos kultūraugos vai biškopības produktos izvairītos no ģenētiski modificētu organismu klātbūtnes bez nodoma”.

3. Izteikt 2.pantu šādā redakcijā:

„**2.pants. Likuma mērķis**

Likuma mērķis ir panākt augstu drošuma līmeni visos ģenētiski modificēto organismu aprites posmos, lai novērstu negatīvo ietekmi uz cilvēku un dzīvnieku veselību vai vidi, saglabātu bioloģisko daudzveidību, veicinātu ilgtspējīgas lauksaimniecības un biotehnoloģijas attīstību, arī ģenētiski modificēto kultūraugu pastāvēšanu līdztekus bioloģiskajai un konvencionālajai lauksaimniecībai.”

4. 3.pantā:

aizstāt 1.punktā vārdu „izplatīšana” ar vārdiem „apzināta izplatīšana”;

aizstāt 3.punktā vārdus „ģenētiski modificētos organismus izplatot vidē vai tirgū” ar vārdiem ”apzināti izplatot ģenētiski modificētos organismus”.

5. 4.panta otrajā daļā:

aizstāt 2.punktā vārdus „to zāļu izplatīšanu tirgū” ar vārdiem „to zāļu izmantošanu klīniskajā izpētē”;

izteikt 3. un 4. punktu šādā redakcijā:

„3) likums neattiecas uz organismiem un mikroorganismiem, kas iegūti, izmantojot šādas metodes ar nosacījumu, ka minētās metodes nav saistītas ar rekombinētu nukleīnskābju molekulu vai ģenētiski modificētu organismu (mikroorganismu) izmantošanu:

a) mutaģenēzi;

b) augu šūnu saplūšanu, tostarp protoplastu saplūšanu, kuras rezultātā var notikt apmaiņa ar ģenētisko materiālu arī tad, ja lieto tradicionālas audzēšanas metodes (attiecas tikai uz organismiem);

c) fertilizāciju *in vitro*;

d) konjugāciju, transdukciju, transformāciju un tamlīdzīgiem dabiskiem procesiem;

e) poliploīdijas indukciju;

f) prokariotu šūnu saplūšanu, tostarp protoplastu saplūšanu, kuras rezultātā ar noteiktu fizioloģisko procesu palīdzību var notikt apmaiņa ar ģenētisko materiālu (attiecas tikai uz mikroorganismiem);

g) eikariotu šūnu saplūšanu, tostarp protoplastu saplūšanu, hibridomu radīšanu un augu šūnu saplūšanu (attiecas tikai uz mikroorganismiem);

h) pašklonēšanu, kuras rezultātā iegūtie mikroorganismi nav bīstami cilvēkiem, dzīvniekiem vai augiem un nevar izraisīt to slimības, — tādu nukleīnskābes izdalīšanu no šādu organismu šūnām, pēc kuras seko vai neseko visas atbilstošās nukleīnskābes, tās daļas vai tās sintētiskā ekvivalenta fermentatīva vai mehāniska apstrāde, lai izraisītu ģenētiskā materiāla modifikāciju, un iegūtā ģenētiskā materiāla ievadīšana tās pašas sugas vai filoģenētiski tuvu saistītu sugu organismu šūnās, ar kurām ģenētiskās informācijas apmaiņa ir iespējama arī dabiskos fizioloģiskos apstākļos (attiecas tikai uz mikroorganismiem);

4) ģenētiski modificēto mikroorganismu ierobežotu izmantošanu, kas saistīta ar tādu ģenētiski modificēto mikroorganismu izmantošanu, kuri atbilst nekaitīguma kritērijiem, kas noteikti normatīvajos aktos par ģenētiski modificēto mikroorganismu ierobežotās izmantošanas un atļaujas izsniegšanas kārtību.”

6. 5.pantā:

aizstāt pirmās daļas 1.punktā vārdus „organismu ierobežotās izmantošanas un atļaujas izsniegšanas kārtību” ar vārdiem „mikroorganismu ierobežotās izmantošanas, atļaujas izsniegšanas un anulēšanas kārtību”;

izteikt pirmās daļas 4.punktu šādā redakcijā:

„4) izdod noteikumus par ģenētiski modificēto kultūraugu līdzāspastāvēšanu, tajos reglamentējot  prasības ģenētiski modificēto kultūraugu līdzāspastāvēšanai un kārtību, kādā uzrauga, kontrolē, reģistrē un izslēdz no reģistra ģenētiski modificēto kultūraugu audzētājus, kā arī apmainās ar informāciju saistībā ar ģenētiski modificēto kultūraugu audzētāju reģistru;”;

izteikt trešo daļu šādā redakcijā:

„(3) Ministru kabinets var noteikt pagaidu aizliegumus un ierobežojumus Eiropas Savienībā atļautu ģenētiski modificēto organismu izplatīšanai tirgū Latvijā vai atsevišķā tās teritorijā, ja atbilstoši jauniem vai papildu zinātniskiem datiem konkrētā ģenētiski modificētā organisma izplatīšana tirgū var nodarīt kaitējumu cilvēku vai dzīvnieku veselībai vai videi. Par minēto aizliegumu vai ierobežojumu nekavējoties informē Eiropas Komisiju un Eiropas Savienības dalībvalstis.”.

7. Izteikt 8.panta 1.punktu šādā redakcijā:

„1) pamatojoties uz normatīvajiem aktiem par ģenētiski modificēto organismu apriti un ievērojot Zinātniskās ekspertu komisijas atzinumu un Ģenētiski modificēto organismu uzraudzības padomes priekšlikumu, izdod atļauju:

a) ģenētiski modificēto mikroorganismu ierobežotai izmantošanai;

b) ģenētiski modificēto organismu izplatīšanai vidē izmēģinājumiem;

c) ģenētiski modificēto organismu izplatīšanai tirgū, izņemot atļauju Eiropas Parlamenta un Padomes 2003.gada 22.septembra regulā (EK) Nr. 1829/2003 par ģenētiski modificētu pārtiku un barību (turpmāk — Eiropas Parlamenta un Padomes regula Nr. 1829/2003) noteiktajām darbībām;”

8. Izslēgt 10.pantu.

9. Aizstāt 11.pantā vārdu „novērtēšanas” ar vārdu „vadības”.

10. Izteikt 12.pantu šādā redakcijā:

„**12.pants. Valsts vides dienesta kompetence**

Valsts vides dienests kontrolē vides aizsardzības nosacījumu ievērošanu ģenētiski modificēto organismu izplatīšanas vidē izmēģinājumiem laikā un ģenētiski modificēto kultūraugu audzēšanas laikā saskaņā ar normatīvajiem aktiem par vides aizsardzību un par ietekmes uz vidi novērtējumu.”

11. Aizstāt 14.pantā vārdu „organismu” ar vārdu „mikroorganismu”.

12. Papildināt 15.pantu ar ceturto daļu šādā redakcijā:

„(4) Zinātniskā ekspertu komisija sagatavo un iesniedz Pārtikas un veterinārajā dienestā zinātniski pamatotu viedokli par šā likuma 8.panta 2.punktā minētajiem ģenētiski modificēto organismu riska novērtēšanas atzinumiem.”

13. Aizstāt III nodaļā vārdu „organisms” (attiecīgā locījumā) ar vārdu „mikroorganisms” (attiecīgā locījumā).

 14. Izteikt 20.pantu šādā redakcijā:

„**20.pants. Tiesības un pienākumi, kas saistīti ar ģenētiski modificētu organismu apzinātu izplatīšanu**”

(1) Lai izplatītu ģenētiski modificētos organismus vidē izmēģinājumiem, personai, kas ir izveidojusi ģenētiski modificētos organismus, nepieciešams saņemt Pārtikas un veterinārā dienesta atļauju saskaņā ar normatīvajiem aktiem par ģenētiski modificēto organismu apzinātu izplatīšanu, monitoringa un atļaujas izsniegšanas kārtību, kā arī kārtību, kādā sniedzama informācija par ģenētiski modificēto organismu apriti un sabiedrības iesaistīšanu lēmumu pieņemšanas procesā.

(2) Lai izplatītu ģenētiski modificētos organismus tirgū, personai, kas ir izveidojusi ģenētiski modificētos organismus, nepieciešams saņemt vienu no šādām atļaujām:

1) atļauju saskaņā ar normatīvajiem aktiem par ģenētiski modificēto organismu apzinātu izplatīšanu, monitoringa un atļaujas izsniegšanas kārtību, kā arī kārtību, kādā sniedzama informācija par ģenētiski modificēto organismu apriti un sabiedrības iesaistīšanu lēmumu pieņemšanas procesā;

2) atbilstošu citas Eiropas Savienības dalībvalsts kompetentās institūcijas atļauju;

3) Eiropas Parlamenta un Padomes regulā Nr. [1829/2003](http://eur-lex.europa.eu/LexUriServ/LexUriServ.do?uri=CONSLEG:2003R1829:20080410:LV:HTML) noteikto atļauju.

(3) Tiesības audzēt ģenētiski modificētos kultūraugus ir ģenētiski modificēto kultūraugu audzētāju reģistrā reģistrētai personai, ja attiecīgā ģenētiski modificētā organisma izveidotājam ir izsniegta atbilstoša šā panta otrajā daļā minētā atļauja. Ģenētiski modificētā kultūrauga audzētājs nodrošina līdzāspastāvēšanas noteikumu ievērošanu atbilstoši normatīvajiem aktiem par ģenētiski modificēto kultūraugu līdzāspastāvēšanu.”

15. Izslēgt 21.pantu.

16. Papildināt 22.panta otro daļu pēc vārdiem „tās daļā” ar vārdiem „ , lai konvencionālajos vai bioloģiskajos kultūraugos vai biškopības produktos izvairītos no ģenētiski modificētu organismu klātbūtnes bez nodoma”.

17. Izteikt 23.pantu šādā redakcijā:

„**23.pants. Antibiotiku rezistento marķiergēnu izmantošana**

Aizliegts apzināti izplatīt ģenētiski modificēto organismu, kas satur gēnus, kuri kodē rezistenci pret medicīnā vai veterinārijā lietojamām antibiotikām, ja konkrētā ģenētiski modificētā organisma gēnu pārneses iespējamās ietekmes riska novērtējumā ir konstatēts, ka šis ģenētiski modificētais organisms negatīvi ietekmē cilvēku un dzīvnieku veselību vai vidi.”

18. Izteikt 24.panta ievaddaļu šādā redakcijā:

„Personai, kas ieguvusi atļauju ģenētiski modificēto organismu apzinātai izplatīšanai, ir šādi pienākumi:”

19. 28.pantā:

izteikt pirmo daļu šādā redakcijā:

„(1) Sabiedrībai — ikvienai privātpersonai, kā arī biedrībām un nodibinājumiem — ir tiesības iesniegt priekšlikumus vai izteikt viedokli kompetentai institūcijai, pirms tā izsniedz atļauju ģenētiski modificēto organismu apritei.”;

 izteikt trešo daļu šādā redakcijā:

„(3) Kompetentā institūcija iesaista sabiedrību lēmumu pieņemšanas procesā, pirms tiek pieņemts lēmums par ģenētiski modificēto organismu apriti.”

20. Aizstāt 30.panta otrā daļā vārdus „modificētā organisma izplatīšanu” ar vārdiem „modificēto organismu apzinātu izplatīšanu”.

21. Aizstāt 32.pantā vārdus „Valsts darba inspekcija un Zāļu valsts aģentūra” ar vārdiem „un Valsts darba inspekcija”.

22. 33.pantā:

 izteikt pirmās daļas 3.punktu šādā redakcijā:

 „3) pastāvot nopietniem draudiem cilvēku un dzīvnieku veselībai vai videi, nekavējoties noteikt ierobežojumus vai aizliegumus ģenētiski modificēto organismu apritē, par to informējot sabiedrību.”;

izteikt otro daļu šādā redakcijā:

 „(2) Ja pastāv nopietni draudi cilvēku un dzīvnieku veselībai vai videi vai ja ir pārkāptas normatīvo aktu prasības, tiesības noteikt ierobežojumus vai aizliegumus ģenētiski modificēto organismu apritē ir:

1) Pārtikas un veterinārajam dienestam — ģenētiski modificēto mikroorganismu ierobežotai izmantošanai un ģenētiski modificēto organismu apzinātai izplatīšanai;

2) Valsts darba inspekcijai — ģenētiski modificēto mikroorganismu ierobežotai izmantošanai;

3) Valsts vides dienestam — ģenētiski modificēto organismu izplatīšanai vidē izmēģinājumiem un ģenētiski modificēto kultūraugu audzēšanai;”;

4) Valsts augu aizsardzības dienestam — ģenētiski modificēto kultūraugu audzēšanai.”;

izteikt ceturto daļu šādā redakcijā:

„(4) Pārtikas un veterinārajam dienestam ir tiesības anulēt atļauju ģenētiski modificēto mikroorganismu ierobežotai izmantošanai un ģenētiski modificēto organismu apzinātai izplatīšanai, ja ir pārkāptas ģenētiski modificēto organismu apriti regulējošo normatīvo aktu prasības.”

23. Izteikt informatīvo atsauci uz Eiropas Savienības direktīvām šādā redakcijā:

„Likumā iekļautas tiesību normas, kas izriet no:

1) Eiropas Parlamenta un Padomes 2001.gada 12.marta direktīvas 2001/18/EK par ģenētiski modificētu organismu apzinātu izplatīšanu vidē un Padomes direktīvas 90/220/EEK atcelšanu;

2) Eiropas Parlamenta un Padomes 2009.gada 6.maija direktīvas 2009/41/EK par ģenētiski modificētu mikroorganismu ierobežotu izmantošanu.”

24. Papildināt pārejas noteikumus ar 5.punktu šādā redakcijā:

„5. Ministru kabinets līdz 2013.gada 1.jūlijam izdod šī likuma 5.panta pirmās daļas 4.punktā minētos Ministra kabineta noteikumus.”

Zemkopības ministre L.Straujuma

2012.03.22. 12:20

|  |  |
| --- | --- |
| D.Guste67027217, Dace.Guste@zm.gov.lvI.Aleksejeva67027069, Inese.Aleksejeva@zm.gov.lv |  |